text: Asylansøgere hilses velkommen med gudstjenester på engelsk
  13 december 2015 kl. 18.23
  Folkekirken er for alle. Også asylansøgere. Derfor afholder en kirke i Jelling gudstjenester på engelsk en gang om måneden.
  Jelling Kirke vil gerne lokke beboerne fra det lokale asylcenter til at komme i kirke. Derfor er gudstjenesten på engelsk en gang om måneden. Det der begyndte som et forsøg for tre år siden er nu et permanent tilbud til sognets kristne.
  - Både beboerne og asylansøgerne har lyst til at deltage. Vi er ikke kun sognekirke eller folkekirke. Disse gudstjenester giver kirkegængerne fornemmelse af, at kirken er universel, fortæller sognepræst Birgitte Møldrup til TV SYD.
  Borgerne i Jelling bakker også op om initiativet.
  - Vi har mange mennesker i Jelling, som ikke taler dansk og som ikke er kommet af egen fri vilje. Det er fantastisk, at de kan høre gudstjenesten på et sprog, de kan forstå, fortæller Thomas Philipsen fra Jelling.
  Kirkeministeriet har givet en treårig bevilling på 1,32 millioner til Folkekirkens mellemkirkelige råd. Pengene skal sikre engelsksprogede gudstjenester i hele landet.
  Næste engelsksprogede gudstjeneste i Jelling er 28. januar 2016.
  
  